Iquique

Iquique tir widava valente Tcilea, poke jowa do Bolivia is Perua, kene Pacifika Welfa is Atacama letaxo. Tir widot ke Tarapacá gola.

 Izva 
Taneaf vegeduks ke Iquique gan espanik bak XVI-eafa decemda zo kolnayad.

Ba volruptesuca ke boniaxoeem ke Geefa Amerika bak XIX-eafa decemda, Iquique di tiyir digixo ke Bolivia is inaf nelkaf molt. Bak Geja ke Pacifika wali 1879 is 1884, widava gan Tcilea zo olgalicuyur numen artion zo notrayar.

Banugale zolonafa raba savesa va demelulxo is unesa va yon jontik dodelik koe Iquique zo tadleyer.

 Stakera ke Santa María bema 
Stakera ke Santa María bema La Masacre de la Escuela Santa María de Iquique: mirada histórica desde la Cámara de Diputados. Biblioteca del Congreso Nacional, 2007. Ed. David Vásquez,  Aut. Marek Hoehn is Felipe Rivera is Mauricio Amar is David Vásquezis Rodrigo Obrador. ISBN: 978-956-7629-04-6. Rodadin krent tir stakera va yastes kobasik nelkon tis dodelik ke demelulxo is sinafa yasa isu nazbeikeem, i stakera raplekuyuna gan tcileafa ervolia koe Iquique ba 21/12/1907. Kosota tir metentuyuna voxe gu 2000 ik 3600 olkik gan amidafa klita zo uldiner. Bak pelava ke demelulafa kawodafa raba dilizeyer, bak Tcileafe Pulodafe Sokasane ( 1891-1925 ).

Nope stakera az tueaftasa gazara, yastera zo kalempayar isen dodelaf lizor remi konaka sanda zo levrotiyir. Jontikedje grupera va stakera is rujara ins di zo tuflovayar. Bak 2007 nope decemeilanuk, bowere va lorasipisa konamira is tanoy vedeyon sugawalkas vielcek grustayar ise va kosikeem winugon dimrokayar.

Stakexo tiyir Domingo Santa María bema liz yon decemoy kawodik mal konaka demelulafa kawoda ke lentefa Tcilea mali tanoya safta pemayad radimida van Iquique golaf widot al vanmilenidayad, erutuson va maltegira ke bowere ta tulokiewara va bliraf is kobaraf gropeem. Rafael Sotomayor Gaete eldik va selura va yastera gorayar, kan edefiste ervoliafa ruzadera. Ba 21/12/1907 Roberto Silva Renard jadiwik dirgas va milk banlize tigis, nope bat azed va yastes okilik givayar da tari abdi tanoy bartiv di gotcastaweyer kiren edeme in vaon artion volmiv viltayar. Tari is okilik zavzagiyid. Arti edja, Silva Renard jadiwik va zeltara dirgayar. Taneafa vordotara va yon parlesik balieyer, azen zeltara is lyestara va tari onotcason kulmeyed, don decemoy ayikya isu rumeik dositas va yastesik. Sopron 2000 ik 3600 korik zo zeltayad ike zo klibuyud ike zo adjubeyed.

 Ewava va stakera 

 Sanelia 
Sanelia ke Iquique tiyir vas 164 396 irubasik bak 2017. 

 Ilana Sanelia 1982 110 175  1992 145 139  2002 164 396  2017 164 396 

 Ewavak ke refa widava 

 Korobik tikis vas Iquique 
 Teresa Wilms Montt (1893-1921)
 Elena Caffarena Morice (1903-2003)
 Baldramina Flores Urquieta (1924-)

 Dere rupec 

 Vuestexa 

|style="vertical-align: top;"|

Iquique